钦定古今图书集成/明伦汇编/家范典/第082卷 > 礼记 > 《杂记》
## 钦定古今图书集成/明伦汇编/家范典/第082卷 > 礼记 > 《杂记》

为妻父母在，不杖不稽颡。

〈陈注〉此谓适子妻死，而父母俱存，故其礼如此。然大夫主适妇之丧，故其夫不杖。若父没母存，母不主丧，则子可以杖，但不稽颡耳。此并言之，读者不以辞害意可也。〈大全〉山阴陆氏曰：“适子为妻，如此，则庶子父虽在，以杖即位可也。”

又

诸侯出夫人，夫人比至于其国，以夫人之礼行。至，以
夫人入。使者将命曰：“寡君不敏，不能从而事社稷宗
庙，使使臣某敢告于执事。”主人对曰：“寡君固前辞不
教矣，寡君敢不敬须以俟命。”有司官陈器皿，主人有
司亦官受之。

妻出，夫使人致之，曰：“某不敏，不能从而共粢盛，使某
也敢告于侍者。”主人对曰：“某之子不肖，不敢辟诛，敢
不敬须以俟命！”使者退，主人拜送之。如舅在，则称舅，
舅没则称兄，无兄则称夫。主人之辞曰：“某之子不肖。”
如姑姊妹亦皆称之。

〈陈注〉遣妻必命由尊者，故称舅称兄，兄谓夫之兄也。此但言夫致之之辞，未闻舅与兄致之之辞也。上文已有主人对辞，下文因姑、姊、妹，故重言对，言某之姑不肖，或某之姊不肖，或某之妹不肖，故云“亦皆称之”也。〈大全〉夫妇之道，“合则纳之以礼，不合则出之以义”，人伦之际，有所不免也，故先王亦存其辞焉。